## Rješenje Agencije za zaštitu tržišnog natjecanja broj: klasa: UP/I 430-01/11-83/002, urbroja: 580-09-1/43-2012-019 od 25. listopada 2012.

### NN 128/2012 (21.11.2012.), Rješenje Agencije za zaštitu tržišnog natjecanja broj: klasa: UP/I 430-01/11-83/002, urbroja: 580-09-1/43-2012-019 od 25. listopada 2012.

128 21.11.2012 Rješenje Agencije za zaštitu tržišnog natjecanja broj: klasa: UP/I 430-01/11-83/002, urbroja: 580-09-1/43-2012-019 od 25. listopada 2012.

AGENCIJA ZA ZAŠTITU TRŽIŠNOG NATJECANJA

2744

Agencija za zaštitu tržišnog natjecanja temeljem članka 14. stavka 2. Zakona o državnim potporama (»Narodne novine«, broj 140/05 i 49/11), u postupku naknadnog odobrenja državne potpore dodijeljene poduzetniku Brković d.o.o. za preradu otpadnih materijala, trgovinu i usluge, sa sjedištem u Svetoj Nedelji, Industrijska 3, pokrenutom na zahtjev Fonda za zaštitu okoliša i energetsku učinkovitost, sa sjedištem u Zagrebu, Ksaver 208, temeljem odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članova Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, donesene na 120. sjednici održanoj 25. listopada 2012., donosi sljedeće

RJEŠENJE

I. Naknadno se odobrava državna potpora dodijeljena poduzetniku Brković d.o.o. za preradu otpadnih materijala, trgovinu i usluge, sa sjedištem u Svetoj Nedelji, Industrijska 3, u iznosu od 1.700.000,00 kuna, sadržana u Odluci Upravnog odbora Fonda za zaštitu okoliša i energetsku učinkovitost, klase: 024-04/08-03/003, urbroja: 563-03-RP-08-12, od 27. svibnja 2008., jer je sukladna Zakonu o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. POKRETANJE I TIJEK POSTUPKA

I. Agencija za zaštitu tržišnog natjecanja (dalje: Agencija), zaprimila je 17. lipnja 2011. zahtjev Fonda za zaštitu okoliša i energetsku učinkovitost (dalje: Fond), klase: 400-01/11-01/06 urbroja: 563-06-01/02-11-01, od 15. lipnja 2011., u svezi naknadnog odobrenja državne potpore dodijeljene poduzetniku Brković d.o.o. za preradu otpadnih materijala, trgovinu i usluge, sa sjedištem u Svetoj Nedelji, Industrijska 3, bez prethodnog odobrenja Agencije iz članka 13. Zakona o državnim potporama (»Narodne novine«, broj 140/05 i 49/11; ZDP).

Navedeni zahtjev podnesen je temeljem članka 14. stavka 2. ZDP-a, budući da je predmetna državna potpora, dodijeljena bez odobrenja Agencije iz članka 13. ZDP-a. U predmetnom zahtjevu, Fond navodi da je riječ o regionalnoj potpori, dodijeljenoj temeljem kriterija i uvjeta iz Odluke o objavljivanju pravila o regionalnim potporama (»Narodne novine«, broj 58/08; dalje: Odluka o regionalnim potporama), budući da su sredstva dodijeljena za početno ulaganje u materijalnu imovinu (građevinske radove, opremu i strojeve).

Fond u svojem zahtjevu navodi da je kao davatelj državne potpore, zbog žurnosti realizacije Financijskog plana Fonda, odnosno nužnosti ostvarivanja pojedinih projekata od državnog interesa za Republiku Hrvatsku i postizanja bolje zaštite okoliša, prije dodjele državne potpore korisniku, propustio zatražiti prethodno odobrenje Agencije.

Slijedom navedenog i s obzirom na činjenice, koje proizlaze iz zahtjeva Fonda zaprimljenog 17. lipnja 2011., utvrđeno je da sredstva dodijeljena od strane Fonda, sadrže državnu potporu iz članka 3. stavka 1. ZDP-a, a koje Fond prije dodjele, nije prethodno prijavio Agenciji radi odobrenja, u smislu članka 12. stavka 1. ZDP-a. Sukladno navedenoj odredbi, pravna osoba koja dodjeljuje i upravlja državnim potporama, prije donošenja akta iz svoje nadležnosti kojim se dodjeljuju državne potpore, dužna je dostaviti prijedloge državne potpore Agenciji na odobrenje.

Stoga je Agencija, u predmetnom postupku naknadnog odobrenja, obvezna ocijeniti je li državna potpora dodijeljena sukladno ZDP-u. Slijedom navedenog, Agencija je u smislu članka 51. stavka 1. Zakona o općem upravnom postupku (»Narodne novine«, broj 47/09; dalje: ZUP) provela ispitni postupak radi utvrđivanja činjenica i okolnosti koje su bile bitne za rješavanje pravog stanja stvari, kao i omogućavanja stankama ostvarivanja i zaštite njihovih prava i pravnih interesa.

Budući da dostavljena dokumentacija nije bila dostatna za donošenje meritorne odluke, Agencija je od Fonda i poduzetnika 25. srpnja i 29. rujna 2011., te 21. ožujka 2012. zatražila dostavu dopune potrebne dokumentacije i očitovanja. Također, Agencija je 30. kolovoza 2011. od Ministarstva gospodarstva, rada i poduzetništva (dalje: Ministarstvo) i Zagrebačke županije, zatražila dostavu dodatnih podataka vezanih uz dodjelu subvencija kamata na kredit poduzetniku Brković d.o.o.

Fond je zatraženu dokumentaciju dostavio 2. rujna i 27. listopada 2011. odnosno 23. travnja 2012. Dana 12. i 15. rujna 2011. Agencija je od Ministarstva i Zagrebačke županije zaprimila zatražene podatke o subvencijama dodijeljenim poduzetniku Brković d.o.o.

Dana 11. srpnja 2012., u sjedištu Agencije održana je usmena rasprava, na kojoj su u svojstvu stranaka saslušani predstavnici Fonda i poduzetnika Brković d.o.o. Usmena rasprava provedena je sukladno članku 7. i članku 54. stavka 1. točke 3. ZUP-a.

Naknadno, 16. srpnja, 17. kolovoza i 7. rujna 2012. Fond je Agenciji dostavio dodatnu dokumentaciju, koja se odnosi na strukturu opravdanih troškova za dva pojedinačna projekta ulaganja izvršena od strane poduzetnika Brković d.o.o., te priopćenje Fonda od 5. prosinca 2007., klase: 351-04/07-09/0042, urbroja: 563-03-RP-07-02, upućeno navedenom poduzetniku. Također, Agencija je 11., 17. i 23. listopada 2012. od poduzetnika Brković d.o.o. zaprimila sljedeću dokumentaciju: potvrde Erste&Steiermärkische banke d.d., sa sjedištem u Rijeci, Jadranski trg 3a (dalje: Erste banka d.d.) o namjenski utrošenim sredstvima za završetak ulaganja u poduzetnikov pogon.

Za potrebe donošenja odluke, izvršen je uvid u mišljenje Agencije, klase: 430-02/2005-02/06, urbroja: 580-03-05-17-3 od 23. ožujak 2005., izdano na zahtjev Ministarstva u svezi ocijene Operativnog plana za 2005. poticaja malog i srednjeg poduzetništva prema Programu Vlade Republike Hrvatske, kao i u dokumentaciju iz postupka pod poslovnim brojem klase: 430-01/10-01/001, pokrenutog na zahtjev Fonda radi izdavanja mišljenja u svezi pojedinačno dodijeljenih državnih potpora pojedinim poduzetnicima, bez prethodnog odobrenja Agencije, između kojih se nalazi i poduzetnik Brković d.o.o. Nadalje, izvršen je uvid i u zaključak Agencije, klase: UP/I 430-01/2008-83/13, urbroja: 580-03-09-43-11, od 26. veljače 2009., donesen u svezi ocjene Pravilnika o uvjetima i načinu dodjeljivanja sredstva Fonda za zaštitu okoliša i energetsku učinkovitost, te kriterijima i mjerilima za ocjenjivanje zahtjeva za dodjeljivanje sredstva Fonda (»Narodne novine« broj 183/04 i 18/09, dalje: Pravilnik).

Također, radi utvrđivanja potpunog činjeničnog stanja, izvršen je uvid u bazu Agencije o dodijeljenim državnim potporama, Strategiju gospodarenja otpadom u Republici Hrvatskoj (»Narodne novine«, broj 130/05), kao i u internetske stranice poduzetnika Brković d.o.o. <http://www.brkovic.hr/>.

2. PRIMIJENJENI PROPISI

U ovom postupku, Agencija je osim ZDP-a i Uredbe o državnim potporama (»Narodne novine«, broj 50/06; dalje: Uredba), primijenila sljedeće propise:

a) Odluku o regionalnim potporama sadržanim u Smjernicama o nacionalnim regionalnim potporama od 2007. do 2013. (520006XC0304(02), Službeni list EU, C4 od 4. ožujka 2006. str. 13 –
45), te Uredbi Komisije (EZ-a) broj 1628/2006 od 24. listopada 2006. godine o primjeni članka 87. i 88. Ugovora o EZ-a na nacionalne regionalne potpore za ulaganja (320006R1628, Službeni list EU, L 302, od 1. studenoga 2006., str. 29),

b) Odluku o karti regionalnih potpora (»Narodne novine«, broj 52/08);

c) Odluku o objavljivanju pravila o potporama male vrijednosti (»Narodne novine 45/07; dalje: Odluka o potporama male vrijednosti); te

d) Odluku o objavljivanju pravila o državnim potporama za sanaciju i restrukturiranje (»Narodne novine«, broj 20/07; dalje: Odluka o državnim potporama za restrukturiranje).

U postupku je temeljem članka 7. ZDP-a primijenjen Zakon o općem upravnom postupku, dok je izvršen uvid u: Zakon o malom gospodarstvu (»Narodne novine«, broj 63/07) i Zakon o regionalnom razvoju Republike Hrvatske (»[Narodne novine«, broj 153/09](http://narodne-novine.nn.hr/clanci/sluzbeni/2009_12_153_3746.html)).

3. UTVRĐIVANJE ČINJENICA

3.1. Poduzetnik Brković d.o.o.

Poduzetnik Brković d.o.o. za preradu otpadnih materijala, trgovinu i usluge, registriran je u registru Trgovačkog suda u Zagrebu, s matičnim brojem subjekta upisa: 080059694, OIB: 6932611922. Sjedište poduzetnika je u Svetoj Nedelji, Industrijska 3. Temeljni kapital poduzetnika iznosi: 5.414.400,00 kuna. Poduzetnik posluje od 1978. kao obrt za reciklažu otpadaka plastične ambalaže, dok od 1990. godine djeluje kao društvo s ograničenom odgovornošću.

Primarna djelatnost poduzetnika je sortiranje i mehanička reciklaža ambalažnog i ostalog plastičnog otpada u regenerate, ambalažu te folije za građevinarstvo, poljoprivredu, industriju i domaćinstvo. Poduzetnik godišnje prerađuje preko 4000 tona otpadnih polimera, a 35% prihoda ostvaruje se izvozom u države regije i Europske unije. Poduzetnik posluje u vlastitom poslovnom prostoru u Svetoj Nedelji, ukupne površine 5000 m², te ukupno zapošljava 38 radnika. Sukladno odredbama iz Zakona o malom gospodarstvu poduzetnik spada u kategoriju malog poduzetnika. Budući da je sjedište poduzetnika u Svetoj Nedelji, koja se nalazi u Sjeverozapadnoj Hrvatskoj, prema Odluci o karti regionalnih potpora, poduzetnik ostvaruje pravo na regionalnu potporu u iznosu do 60% opravdanih troškova.

3.2. Projekt reciklaže ambalažnog otpada

Projekt ulaganja u reciklažu ambalažnog otpada nalazi se na području Svete Nedelje, u sklopu poslovnog prostora poduzetnika i zauzima 1300 m². Konkretno, predmetno ulaganje sastoji se od linije strojeva za reciklažu plastičnih masa u kojem se polimerni otpad mehanički usitnjava, te se uklanjaju nečistoće i ostale primjese kako bi se dobio kvalitetan finalni proizvod u obliku granulata. Osnovne tehničke osobine navedene linije su: strojevi proizvedeni i nabavljeni od proizvođača B+B iz SR Njemačke i Erema iz Republike Austrije, instalirane energije 850 klW i kapaciteta od 700 kg/h, dok je u pogonu zaposleno 32 radnika.

Sam proces reciklaže obuhvaća sortiranje polimera prema vrstama i karakteristikama, mehaničko trganje, mljevenje i usitnjavanje otpada, pretpranje i pranje, mehaničko i termičko sušenje, te granuliranje. Uvođenjem navedene tehnologije znatno je povećan kapacitet tehnološke prerade različitih vrsta plastičnih masa, poboljšana je kvaliteta finalnog proizvoda, uz povećanje uštede električne energije i konkurentnosti na tržištu. Projekt je dovršen tijekom rujna 2008., kada je navedeni pogon u potpunosti instaliran i stavljen u funkciju.

3.3. Projekt obrade tehnoloških voda

Projekt ulaganja u reciklažu ambalažnog otpada, također se nalazi se na području Svete Nedelje, u sklopu poslovnog prostora poduzetnika i zauzima 200 m², ali ne čini sastavni dio prethodno opisanog Projekta iz točke 3.2. obrazloženja ovog rješenja. Osnovne tehničke osobine sistema obrade tehnoloških voda su: strojevi proizvedeni i nabavljeni od proizvođača Depur Padana Acque S.r.l. iz Italije, instalirane energije 30 kW i kapaciteta 15m³/h. Proces pročišćavanja vode, sastoji se od odvajanja krupnih primjesa iz vode putem filtracije, PH neutralizacije vode, odvajanja finih nečistoća dodavanjem flokulanata i sedimentacijom odnosno biološkom obradom voda aeracijom i kemijskim tretmanom.

Pokretanjem ulaganja u ovaj Projekt, ostvarena je mogućnost prerade polimernih materijala s visokom stopom kontaminacije, što poduzetnik prethodno nije bio u mogućnosti preraditi. Naime, u sklopu sistema za obradu tehnoloških voda, u više faza, pročišćava se tehnološka voda iz proizvodnog procesa, nakon čega je istu moguće ponovo vratiti u proizvodnju. Na taj način, bitno je smanjena potrošnja vode u procesu proizvodnje, otvoren je plasman na nova tržišta regenerata plastičnih masa, kao i fleksibilnost na tržištu nabave otpadnih polimera. U tom smislu zadovoljeni su visoki ekološki standardi koje se nameću članstvom Republike Hrvatske u Europskoj uniji i ispunjavaju se zadani ciljevi iz Strategije gospodarenja otpadom u Republici Hrvatskoj.

3.4. Potpore za realizaciju Projekta reciklaže ambalažnog otpada

Za realizaciju Projekta reciklaže ambalažnog otpada, poduzetniku Brković d.o.o. dodijeljena je državna potpora od strane Fonda, dok su mu Ministarstvo i Zagrebačka županija zajednički dodijelili potporu male vrijednosti u obliku subvencije kamate na kredit.

3.4.A) Odluka Upravnog odbora Fonda od 27. svibnja 2008.

Poduzetnik Brković d.o.o. prvotno je zahtjevom od 7. listopada 2004. zatražio državnu potporu za realizaciju projekta koji se odnosi na reciklažu otpadnih polimera, na području Svete Nedelje. S obzirom da poduzetniku nisu odobrena zatražena sredstva, isti je 15. listopada 2007. ponovio svoj zahtjev u kojem je zatražena subvencija kamata u iznosu od 1.700.000,00 kuna, za kredite realizirane kod Erste Banke d.d.

Iz navedenog zahtjeva, između ostalog, proizlazi da je poduzetnik tijekom 2006., temeljem koncesije izdane od Ministarstva zaštite okoliša i prostornog uređenja, kao i temeljem poslovnih ugovora s poduzetnicima koji pružaju komunalne usluge, odnosno proizvođačima i poduzetnicima koji se bave sakupljanjem otpada, preuzeo i ukupno preradio 6751 tonu ambalažnog i ostalog otpada od PET-a (polietilena, polipropilena i polistirena). Slijedom navedenog, poduzetnik je naveo da sve veće prerađene količine otpada, nameću potrebu za proširenjem postojećih proizvodnih kapaciteta i modernizaciju proizvodnje.

U tom smislu, navodi se da je poduzetnik Brković d.o.o., tijekom 2006. već realizirao pojedina ulaganja u infrastrukturu i određena postrojenja, a što je financirao iz vlastitih sredstava. Međutim, zbog daljnjeg unapređenja poslovanja i radi postizanja višeg stupnja oporabe PET ambalaže, poduzetnik je planirao započeti nova ulaganja u Svetoj Nedelji i Ogulinu, i to u operacije pranja i sušenja PET pahulja, kao i u novu tehnologiju oporabe smeđeg PET amabalažnog otpada.

U odnosu na navedeni zahtjev, Fond je u svojem priopćenju, klase: 351-04/07-09/0042, urbroja: 563-03-RP-07-02, od 5. prosinca 2007., upućenog poduzetniku Brković d.o.o., naveo da je Hrvatski sabor donio Odluku o privremenom financiranju poslova, funkcija i programa državnih tijela i drugih korisnika proračuna Republike Hrvatske u prvom tromjesečju 2008., te da sukladno navedenoj Odluci i visini zatraženog iznosa, Fond, u tom trenutku, nije u mogućnosti sufinancirati realizaciju novih projekata poduzetnika. Međutim, navedeno je da je zahtjev evidentiran i da će se isti razmotriti, nakon što se donese Financijski plan Fonda za 2008.

Slijedom navedenog, poduzetnik Brković d.o.o. je 31. ožujka 2008. od Fonda zatražio subvencioniranje kamate na kredite realizirane kod Erste banke d.d., temeljem čega je Upravni odbor Fonda donio Odluku, klase: 024-04/08-03/0003, urbroja: 563-03-RP-08-12, od 27. svibnja 2008. (dalje: Odluka Upravnog odbora Fonda od 27. svibnja 2008.), kojom se poduzetniku odobrava zatražena subvencija, u ukupnom iznosu od 1.700.000,00 kuna. Iz obrazloženja navedene Odluke, proizlazi da je poduzetnik zatražio već spomenuto sufinanciranje kamata na kredite realizirane kod Erste banke d.d., za ulaganja u reciklažu ambalažnog otpada iz različitih vrsta plastika u folije i ambalažu za graditeljstvo, poljoprivredu i industriju, odnosno za regenerate, te da se ukupna vrijednost ulaganja procjenjuje na oko 26.000.000,00 kuna.

Naime, poduzetnik Brković d.o.o. je prethodno kod Erste banke d.d., 14. lipnja 2006. realizirao kredit u iznosu od 1.372.630,00 eura (u protuvrijednosti od 10.020.199,00 kuna; dalje: Ugovor o kreditu od 14. lipnja 2006.), s rokom vraćanja od 96 mjeseci (8 godina), namijenjen za ulaganja predviđena po Kreditnom programu »Lokalni projekti razvoja – Poduzetnik«, čiji su nositelji bili Ministarstvo i Zagrebačka županija. Ugovor o kreditu od 14. lipnja 2006. posebno je opisan u točki 3.4. B) obrazloženja ovog rješenja.

Također, 23. svibnja 2007., navedeni poduzetnik je kod Erste banke d.d., realizirao i dodatni kredit u iznosu od 2.122.000,00 eura (u protuvrijednosti od 15.490.600,00 kuna; dalje: Ugovor o kreditu od 23. svibnja 2007.), s rokom vraćanja od 96 mjeseci (8 godina), namijenjen za ulaganja. Kamatna stopa iznosi EURIBOR + 3,5000 postotnih poena godišnje.

Temeljem Odluke Upravnog odbora Fonda od 27. svibnja 2008., Fond i poduzetnik Brković d.o.o., zaključili su 11. lipnja 2008. Ugovor o korištenju sredstava Fonda, namijenjenih za financiranje izgradnje infrastrukture i nabavu postrojenja za oporabu ambalažnog otpada na području Svete Nedelje i izdvojenom pogonu u Ogulinu. Međutim, zbog nemogućnosti ishođenja svih potrebnih dozvola za planirana ulaganja na području Ogulina, poduzetnik je uz znanje Fonda, odustao od realizacije dijela Projekta na navedenoj lokaciji, već je cjelokupno ulaganje usmjereno na područje Svete Nedelje, na način da je za 3000 m² proširen prostor na kojem poduzetnik djeluje.

3.4.B) Subvencija Ministarstva i Zagrebačke županije

Ugovor o kreditu od 14. lipnja 2006., kao što je to već navedeno u točki 3.4 A) ovog rješenja, realiziran je za ulaganja predviđena u sklopu Programa »Lokalni projekti razvoja – Poduzetnik«, čiji su nositelji bili Ministarstvo i Zagrebačka županija. Navedeni kreditni Program, bio je predviđen Operativnom planom poticaja malog i srednjeg poduzetništva, namijenjenom poduzetnicima, koji koriste kredite poslovnih banka za ulaganja na području određene županije (u ovom slučaju Zagrebačka županija), bez obzira na djelatnost. Prvenstvo korištenja subvencije, ostvaruju poduzetnici koji ulažu u proizvodnu djelatnost i novo zapošljavanje. Krediti mogu biti namijenjeni za kupnju zemljišta, izgradnju ili unapređenje odnosno proširenje objekata, nabavu opreme i refinanciranje postojećih kreditnih obveza. Predviđeni rok otplate je do 10 godina, s mogućnošću počeka do 2 godine. U odnosu na spomenuti kreditni Program, Agencija je u svojem mišljenju od 23. ožujka 2005. utvrdila da sadrži potporu male vrijednosti.

Nadalje, iz točke 8. navedenog Ugovora, proizlazi da će kamatnu stop subvencionirati Ministarstvo i Zagrebačka županija, svaki u iznosu od 1%. (ukupno 2%), kao što je to prikazano u Tablici 1.

Tablica 1. Državna potpora u obliku subvencije kamate od strane Ministarstva i Zagrebačke županije

u kunama

|  |  |  |  |  |  |
| --- | --- | --- | --- | --- | --- |
| Rb | Poduzetnik | Iznos kredita u eurima | Sufinanciranje kamatna stope od 1% od strane Zagrebačke županije | Sufinanciranje kamatna stope od 1% od strane Ministarstva | Ukupna subvencija |
| 1. | Brković d.o.o. | 10.020.199 | 468.765,87 | 468.765,87 | 937.531,73 |

Izvor: dokumentacija Fonda, Ministarstva i Zagrebačke županije

Obrada: Agencija za zaštitu tržišnog natjecanja

U odnosu na navedeno, izvršen je i uvid u bazu dodijeljenih potpora, iz koje proizlazi da je riječ o potporama iz Odluke o potporama male vrijednosti. Osim navedenih subvencija, Ministarstvo je poduzetniku dodijelio i potporu male vrijednosti u iznosu od 100.000,00 kuna, po Projektu »Uvođenje novih tehnologija«.

Iz potvrda Erste Banke d.d. od 16. srpnja i 25. rujna 2012., dostavljenih od poduzetnika Brković d.o.o., proizlazi da su sredstva opisana u točki 3.4.A) i B) obrazloženja ovog rješenja, dodijeljena od strane Fonda, Ministarstva i Zagrebačke županije, namjenski utrošena.

3.4.C) Opravdani troškovi

Ukupna vrijednost projekta iznosila je 23.650.039,57 kuna, dok je osnovica za izračun opravdanog troška, temeljem koje je Fond poduzetniku dodijelio subvenciju, iznosila 21.902.978,92 kune. Naime, s obzirom da se svi učinjeni troškovi za realizaciju Projekta, ujedno ne smatraju opravdanim, Fond je prilkom dodjele državne potpore, uzeo u obzir samo troškove prikazane u Tablici 2.

Tablica 2. Struktura opravdanih troškova Projekta amabalažnog otpada

– u kunama

|  |  |  |
| --- | --- | --- |
| Rb. | Ulaganje | Opravdani trošak |
| 1. | Linija za pranje B+B | 7.665.000,00 |
| 2. | Linija za granulaciju | 3.869.000,00 |
| 3. | Trgač | 1.099.380,00 |
| 4. | Elektroinstalaterski radovi | 4.574.194,03 |
| 5. | Vodoinstalaterski radovi | 200.088,00 |
| 6. | Sortirnica | 336.029,52 |
| 7. | Građevinski radovi | 412.747,00 |
| 8. | Linija za reciklažu | 3.419.524,40 |
| 9. | Elevator linije za granulaciju | 57.646,00 |
| 10. | Hladnjak tehnoloških voda | 269.370,00 |
|  | UKUPNO | 21.902.978,92 |

Izvor: dokumentacija Fonda

Obrada: Agencija za zaštitu tržišnog natjecanja

3.5. Potpora za realizaciju Projekta obrade tehnoloških voda

Poduzetnik Brković d.d. je 2008. realizirao i potporu od Fonda za realizaciju Projekta obrade tehnoloških voda u pogonu Sveta Nedelja, opisanog u točki 3.3. obrazloženja ovog rješenja.

Zahtjev za dodjelu beskamatnog zajma namijenjenog za realizaciju rečenog Projekta, poduzetnik je podnio temeljem objavljenog Natječaja za korištenje sredstava Fonda radi financiranja programa i projekata u području zaštite okoliša, od 10. srpnja 2008. Nakon provedenog javnog natječaja, Upravni odbor Fonda donio je Odluku o korištenju sredstava Fonda radi financiranja programa i projekata u području zaštite okoliša, klase: 024-04/08-03/0007, urbroj: 563-01-UD-08-4, od 19. prosinca 2008., (dalje: Odluka Upravnog odbora Fonda od 19. prosinca 2008.). Odlukom Upravnog odbora Fonda od 19. prosinca 2008., poduzetniku je odobren zatraženi zajam u iznosu od 1.100.000,00 kuna. Dana 11. svibnja 2009., Fond i poduzetnik zaključili su Ugovor o korištenju sredstava Fonda za financiranje projekta čistije proizvodnje »Obrada (reciklaža) tehnoloških voda«. Sukladno članku 2. navedenog Ugovora, zajam iznosi 1.100.000,00 kuna, što čini 34,67% od ukupne vrijednosti ulaganja u iznosu od 3.172.377,78 kuna, s rokom otplate od 5 godina i počekom od dvije godine. Struktura opravdanog troška Projekta obrade tehnoloških voda, prikazana je u Tablici 3.

Tablica 3. Struktura opravdanog troška Projekta Obrada tehnoloških voda

– u kunama

|  |  |  |
| --- | --- | --- |
| Rb. | Ulaganje | Opravdani trošak |
| 1. | Elektroinstalacija sistema za obradu otpadnih voda | 205.066,14 |
| 2. | Industrijski pod-otporan na lužine | 15.250,00 |
| 3. | Izvedba projekta tehnološkog podesta sa statičkim proračunom | 18.300,00 |
| 4. | Sastavljanje opreme za obradu otpadnih voda | 123.149,24 |
| 5. | Sistem za obradu otpadnih voda | 2.155.160,35 |
| 6. | Spremnici aditiva | 14.603,40 |
| 7. | Potopna pumpa 2 komada | 898,00 |
| 8. | Kablovi | 21.769,88 |
| 9. | Platforma čelične konstrukcije | 231.063,50 |
| 10. | Prijevoz sistema za obradu otpadnih voda | 15.009,40 |
| 11. | Vodoinstalaterski radovi | 72.632,70 |
| 12. | Građevinski radovi-oprema | 70.491,60 |
| 13. | Beton | 196.968,98 |
| 14. | Potrošni materijal | 32.014,59 |
| 15. | Ukupno | 3.172.377,78 |

Izvor: dokumentacija Fonda

Obrada: Agencija za zaštitu tržišnog natjecanja

S obzirom na to da se u ovom slučaju radi o beskamatnom zajmu, Fond je naveo da se potpora odnosi na razliku između referentne kamatne stope i povoljnije kamatne stope, a ukupno iznosi 332.828,24 kune. Prema tome, Agencija je utvrdila da je riječ o potpori male vrijednosti, za koju nije bilo potrebno odobrenje Agencije, sukladno članku 2. Odluke o potporama male vrijednosti. Naime, uvidom i u bazu Agencije o dodijeljenim državnim potporama za 2008., proizlazi da se u konkretnom slučaju radi o potpori koju je Fond odobrio temeljem Programa potpora u području zaštite okoliša – poticanje čistije proizvodnje, izbjegavanje i smanjenje nastajanja otpada i emisije stakleničkih plinova.

4. DRŽAVNE POTPORE I POTPORE MALE VRIJEDNOSTI

4.1. S obzirom na činjenicu da su poduzetniku Brković d.o.o. za realizaciju projekata opisanih u točkama 3.2. i 3.3. obrazloženja ovog rješenja, dodijeljena sredstva opisana u točkama 3.4. A) i B), te 3.5. obrazloženja ovog rješenja, a da je riječ o zahtjevu za naknadnim odobrenjem državne potpore iz članka 14. stavka 2. ZDP-a, u ovom postupku bilo je potrebno utvrditi sadrže li sve navedene mjere državnu potporu iz članka 3. stavka 1. ZDP-a.

Državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine« – Međunarodni ugovori, broj 14/01, 14/02, 1/05 i 7/05).

U pogledu subvencije sadržane u Odluci Upravnog odbora Fonda od 27. svibnja 2008., opisane u točki 3.4.A)., obrazloženja ovog rješenja, Agencija je utvrdila da ista sadrži elemente državne potpore iz članka 3. stavka 1. ZDP, jer su kumulativno ispunjeni sljedeći uvjeti:

– riječ je o državnim sredstvima Republike Hrvatske odnosno Fonda kao ovlaštene pravne osobe za dodjelu i upravljanje državnim potporama, a koja predstavljaju njezin rashod,

– subvencijom se daje prednost poduzetniku, koju isti ne bi stekao tijekom svojega redovnog poslovanja,

– subvencija je selektivna jer utječe na ravnotežu između poduzetnika kao njenog korisnika i njegove konkurencije, jer je dodijeljena samo navedenom poduzetniku, te

– subvencija ima utjecaj na ispunjenje međunarodno preuzetih obveza Republike Hrvatske iz SSP-a, jer poduzetnik zahvaljujući dodijeljenoj potpori jača svoj položaj na tržištu u odnosu na svoje konkurente.

U odnosu na subvenciju dodijeljenu od strane Ministarstva i Zagrebačke županije opisanu u točki 3.4. B) obrazloženja ovog rješenja, Agencija je utvrdila da ista sadrži potporu male vrijednosti iz Odluke o potporama male vrijednosti, za čiju dodjelu nije potrebno prethodno odobrenje Agencije. Stoga, Agencija ovu potporu više nije razmatrala.

Također, u odnosu na potporu za Projekt obrade tehnoloških voda, opisanu u točki 3.5. obrazloženja ovog rješenja, uzimajući u obzir da se radi o potpori male vrijednosti i da dodjelom takve potpore poduzetniku, nije premašen najviše dozvoljeni iznos potpore male vrijednosti do 200.000,00 eura (u kunskoj protuvrijednosti, po srednjem tečaju za euro Hrvatske narodne banke), računajući i sve ostale potpore male vrijednosti dodijeljne od svih davatelja, u razdoblju između od 2006. do 2008., Agencija ovu potporu više nije razmatrala.

Slijedom navedenog, proizlazi da je poduzetniku Brković d.o.o., za realizaciju Projekta reciklaže ambalažnog otpada, dodijeljena potpora u ukupnom iznosu od 2.637.531,00 kuna, a koja se sastoji od: (i) subvencije Fonda u iznosu od 1.700.000,00 kuna, opisane u točki 3.4.A) obrazloženja ovog rješenja i (ii) subvencije Ministarstva i Zagrebačke županije, u iznosu od 937.531,73 kuna, opisane u točki 3.4.B) obrazloženja ovog rješenja, koja predstavlja potporu male vrijednosti.

Kao što je to već navedeno u točki 3.4.C) – Tablica 2, opravdani trošak ulaganja u Projekt reciklaže ambalažnog otpada, iznosio je 21.902.978,92 kune.

Budući da je u slučaju realizacije Projekta reciklaže ambalažnog otpada, konkretno riječ o ulaganjima u proširenje već postojeće poslovne djelatnosti i stvaranju novih dodatnih proizvoda, dodijeljena državna potpora predstavlja regionalnu potporu, čija je dodjela propisana Odlukom o regionalnim potporama.

Naime, regionalna potpora dodjeljuje se u svrhu razvoja najugroženijih područja poticanjem ulaganja i otvaranja novih radnih mjesta, a koja promiče širenje i raznolikost gospodarskih aktivnosti poduzetnika sa sjedištem u tim manje razvijenim područjima s naglaskom na otvaranje novih poslovnih aktivnosti. Također, sukladno točkama 8. i 9. Odluke o regionalnim potporama, regionalne potpore ne mogu se dodijeliti sektoru poljoprivrede i ribarstva, industriji ugljena i čelika, sintetičkih vlakana, te se ne smiju dodijeliti poduzetnicima u teškoćama.

Sukladno točki 10. Odluke o regionalnim potporama, iznimno je dopuštena dodjela pojedinačne jednokratne (ad hoc) regionalne potpore pojedinom poduzetniku, ali je davatelj državne potpore u obvezi dokazati da predmetni projekt doprinosi strategiji regionalnog razvoja, i da se uzimajući u obzir veličinu i namjenu projekta, neće negativno odraziti na tržišno natjecanje. Regionalna potpora mora predstavljati stvaran poticaj za ulaganje u regiji koje ostvaruje pravo na regionalnu potporu, do kojeg inače ne bi došlo, kako to proizlazi iz točke 16. Odluke o regionalnim potporama.

U konkretnom slučaju, utvrđeno je da se navedena ulaganja odnose na materijalna ulaganja namijenjena za proširenje postojeće poslovne djelatnosti i širenja raznolikosti proizvodnje poslovne djelatnosti u smislu novih, dodatnih proizvoda, odnosno namjene za koje je moguće dodijeliti regionalnu državnu potporu predviđenu u točki 34. Odluke o regionalnim potporama. Materijalna ulaganja odnose se na zemljište, zgrade i opremu/strojeve, sukladno točki 33. i 34. Odluke o regionalnim potporama. Da bi se osiguralo održivo i zdravo ulaganje u pojedeni projekt – vlastiti financijski doprinos poduzetnika mora iznositi najmanje 25% opravdanih troškova iz vlastitih sredstava ili iz drugih izvora financiranja, a koji ne sadrže bilo koji oblik državne potpore, sukladno točki 39. Odluke o regionalnim potporama.

Visina potpore izražava se pomoću intenziteta potpore u odnosu na opravdane troškove, dok je gornja granica za regionalne potpore predviđena u Odluci o karti regionalnih potpora. Naime, prostorna jedinica Sjeverozapadna Hrvatska doseže 53,58% prosječnog BDP-a po stanovniku u EU-25 i maksimalni intenzitet regionalne potpore na ovom području može iznositi do 40% opravdanih troškova za velike poduzetnike. U odnosu na male poduzetnike, navedeni intenzitet može se povećati za 20% opravdanih troškova. Slijedom navedenog, a s obzirom da se Projekt reciklaže ambalažnog otpada nalazi na području Sjeverozapadne Hrvatske, odnosno da je poduzetnik Brković d.o.o. mali poduzetnik, istom je moguće dodijeliti regionalnu potporu u visini do 60% opravdanih troškova ulaganja.

Stoga je Agencija sukladno točki 44. Odluke o regionalnim potporama, trebala ocijeniti prelaze li navedene državne potpore najviše dopušteni intenzitet potpore utvrđene u Odluci o karti regionalnih potpora.

Međutim, iako je za realizaciju Projekta obrade tehnoloških voda, dodijeljena potpora male vrijednosti, za koje nije bilo potrebno odobrenje Agencije, bilo je potrebno utvrditi čine li navedeni Projekt i Projekt reciklaže ambalažnog otpada, opisan u točki 3.2. obrazloženja ovog rješenja, jedinstveni projekt ulaganja u odnosu na pravila iz Odluke o regionalnim potporama. To iz razloga, što se oba navedena Projekta ulaganja nalaze na istoj lokaciji tj. na području Svete Nedelje u sjedištu poduzetnika, a Fond je poduzetniku, tijekom 2008., u dva navrata dodijelio spomenute potpore. Naime, ukoliko bi se radilo o jednom projektu ulaganja, između ostalog, bilo bi potrebno utvrditi ukupan iznos svih opravdanih troškova, intenzitet potpore odnosno provjeriti premašuje li ukupni zbroj dodijeljenih potpora, od strane svih davatelja državnih potpora, najviši dopušteni intenzitet potpore.

U tom smislu, Agencija je iz dostavljene dokumentacije i očitovanja Fonda i poduzetnika Brković d.o.o., utvrdila da navedeni projekti, unatoč činjenici što su izgrađeni na istoj lokaciji, po svojoj namjeni, strukturi opravdanih troškova i drugim karakteristikama, predstavljaju dva odvojena i posebna projekta. Budući da je utvrđeno da se radi o posebnim projektima, te da je za Projekt za obradu tehnoloških voda dodijeljena potpora male vrijednosti, za čiju dodjelu nije potrebno odobrenje Agencije, pravila za dodjelu regionalnih potpora primjenjuju se samo za državne potpore dodijeljene za Projekt reciklaže ambalažnog otpada.

U odnosu na Projekt reciklaže ambalažnog otpada, iz utvrđenog činjeničnog stanja, proizlazi da je ukupan opravdani trošak iznosio 21.902.978,92 kune, za koji su Fond, Ministarstvo i Zagrebačka županija, poduzetniku dodijelili ukupno 2.637.531,73 kune potpora, što čini 12% opravdanih troškova, dok se prema Odluci o karti regionalnih potpora, poduzetniku mogu dodijeliti potpore do 60% opravdanih troškova.

4.2. Usmena rasprava

Agencija je 21. ožujka 2012., uputila obavijest Fondu i poduzetniku Brković d.o.o. o utvrđenim činjenicama u dotadašnjem tijeku postupka sukladno članku 7. ZDP-a i članku 70. stavku 3. ZUP-a. U odnosu na utvrđeno činjenično stanje u postupku, 23. travnja 2012. Fond je dostavio svoje očitovanje, dok se poduzetnik nije očitovao pisanim putem. Nastavno na navedeno, 11. srpnja 2012., u sjedištu Agencije, održana je usmena rasprava u nazočnosti predstavnika stručne službe Agencije, opunomoćenika Fonda i poduzetnika Brković d.o.o., zastupanog po g. Domagoju Brkoviću, direktoru.

Na usmenoj raspravi, Fond je ostao pri svojim navodima iz spomenutog očitovanja, pri čemu je, između ostalog, istaknuto da je Fond poduzetniku dodijelio državnu potporu u obliku subvencije za realizaciju Projekta reciklaže ambalažnog otpada i potporu u obliku beskamatnog zajma za realizaciju Projekta obrade tehnoloških voda, te da je riječ o dva zasebna projekta na istoj lokaciji u Svetoj Nedelji.

Poduzetnik je od Fonda 15. listopada 2007. zatražio državnu potporu za realizaciju Projekta reciklaže ambalažnog otpada, na što je Fond odgovorio priopćenjem od 5. prosinca 2007. Također, poduzetniku je temeljem provedenog natječaja odnosno temeljem Odluke Upravnog odbora Fonda od 27. svibnja 2008., dodijeljena subvencija u iznosu od 1.700.000,00 kuna, a koja je u cijelosti namjenski iskorištena.

5. ODLUKA VIJEĆA ZA ZAŠTITU TRŽIŠNOG NATJECANJA

5.1. Vijeće za zaštitu tržišnog natjecanja (dalje: Vijeće) je na svojoj 120. sjednici, održanoj 25. listopada 2012., odlučivalo o zahtjevu Fonda za naknadnim odobrenjem državne potpore u obliku subvencije sadržane u Odluci o korištenju sredstava Fonda od 27. svibnja 2008.

Pri donošenju odluke, Vijeće je uzelo u obzir cjelokupnu dostavljenu dokumentaciju, kao i iskaze stranaka dane na usmenoj raspravi održanoj 11. srpnja 2012.

Budući da je Agencija utvrdila da Odluka o korištenju sredstava Fonda od 27. svibnja 2008., opisana u točki 3.4.A) obrazloženja ovog rješenja, sadrži državnu potporu iz članka 3. stavka 1. ZDP-a, kao što je to prethodno opisano u točki 4.1. obrazloženja ovog rješenja, valjalo je utvrditi može li se na takve potpore primijeniti izuzeće iz članka 4. stavka 3. ZDP-a.

Naime, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem prednosti na tržištu korisnika državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a. Izuzeća od opće zabrane propisana su člankom 4. stavkom 3. ZDP-a.

S obzirom na to da je Vijeće utvrdilo da je u konkretnom slučaju riječ o državnoj potpori namijenjenoj za poticanje početnih ulaganja na manje razvijenom području, moralo je utvrditi može li se na takve potpore primijeniti izuzeće iz članka 4. stavka 3. točke a) ZDP-a, odnosno je li riječ o potporama namijenjenim poticanju gospodarskog razvoja područja s neuobičajeno niskim životnim standardom ili velikom nezaposlenosti. Da bi postojala mogućnost primjene izuzeća iz članka 4. stavka 3. točke a) ZDP-a, subvencija iz Odluke o korištenju sredstava Fonda od 27. svibnja 2008., mora biti usuglašena s odredbama iz Odluke o regionalnim potporama.

U tom smislu, nakon provedene ekonomske i pravne analize, valjalo je utvrditi je li regionalna potpora u iznosu od 1.700.00,00 kuna, opisana u točki 3.4.A) obrazloženja ovog rješenja, sukladna s odredbama iz Odluke o regionalnim potporama, zbog čega je moguće primijeniti izuzeće iz članka 4. stavka 3. točke a) ZDP-a.

Konkretno, riječ je o potpori dodijeljenoj poduzetniku koji djeluje u sektoru koji nije isključen od dodjele regionalne potpore i koji ne pripada kategoriji poduzetnika u teškoćama, sukladno točki 8. i 9. Odluke o regionalnim potporama. U tom smislu, radi se o mjeri koja predstavlja stvarni poticaj za ulaganje u regiji koje ostvaruje pravo na regionalnu potporu i kojom se potiče gospodarski razvoj područja s neuobičajeno niskim životnim standardom i velikom nezaposlenosti, kao što je to predviđeno u točki 10. i 16. Odluke o regionalnim potporama.

Regionalna potpora namijenjena je ulaganju u materijalnu imovinu koja se, između ostalog, odnosi na proširenje već postojeće djelatnosti, širenje raznolikosti proizvodnje poslovne djelatnosti u smislu novih proizvoda. Materijalna imovina odnosi se na građevinske radove, nabavu opreme i strojeva, čime su ispunjeni uvjeti iz točke 34. Odluke o regionalnim potporama.

Ukupan iznos dodijeljenih državnih potpora iznosi 2.637.531,73 kune, što čini 12% od utvrđenih opravdanih troškova, kao što je to opisano u točki 4.1. obrazloženja ovog rješenja. Time su zadovoljeni uvjeti iz točke 39. Odluke o regionalnim potporama u pogledu vlastitog doprinosa poduzetnika i iz Odluke o karti regionalnih potpora, odnosno da ukupni iznos svih dodijeljenih potpora ne prelazi više od 60% opravdanih troškova.

5.2. Kako je u predmetnom slučaju riječ o zahtjevu za naknadnim odobrenjem dodijeljene državne potpore, jer je subvencija sadržana u Odluci o korištenju sredstva Fonda od 27. svibnja 2008., dodijeljena bez prethodnog odobrenja Agencije u smislu članka 13. ZDP-a, valjalo je utvrditi postoje li posebno opravdani razlozi za naknadno odobrenje državne potpore temeljem članka 14. stavka 2. ZDP-a.

Naime, državne potpore dodijeljene bez odobrenja Agencije, smatraju se nezakonitim sukladno članku 14. stavku 1. ZDP-a, a za nezakonite državne potpore Agencija je ovlaštena naložiti povrat uvećan za iznos osnovne referentne kamate, koja se određuje i objavljuje temeljem pravila o državnim potporama, uvećane za 100 baznih bodova. Međutim, članak 14. stavak 2. ZDP-a, daje mogućnost Agenciji, da ako u posebnom opravdanom slučaju, utvrdi da je predmetna potpora sukladna propisima o državnim potporama, donese naknadno odobrenje državne potpore. U provedbenom postupku utvrđeno je da je dodijeljena državna potpora sukladna s odredbama sadržanim u Odluci o regionalnim potporama i Odluci o karti regionalnih.

Slijedom navedenog, odlučeno je kao u točki I. izreke ovog rješenja.

Temeljem članka 18. ZDP-a, Agencija rješenja iz članka 14. stavka 2. ZDP-a, objavljuje u »Narodnim novinama«. Stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/11-83/002

Urbroj: 580-09-1/43-2012-029

Zagreb, 25. listopada 2012.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 128/2012-2744